આપણું પાચનતંત્ર એ આપણા ચેતાતંત્રને આધીન છે. તણાવ બાળકના શરીરમાં અરાજકતા જેવી સ્થિતિ ઉત્પન્ન કરે છે. પાચનતંત્રના અવયવોના સ્નાયુઓના સંકોચન માટે જરૂરી રક્ત પ્રવાહમાં તણાવ ને લીધે અડચણ આવે છે. જેથી પેટમાં જરૂરી એસિડના પ્રમાણમાં ઉણપ આવી જાય છે. બાળકના મનમાં શું વિચાર ચાલી રહ્યો છે એની એમની પાચન શક્તિ ઉપર ઊંડી અસર થાય છે. ભોજન સમયે કરવામાં આવતી અપ્રિય બાબતોની ચર્ચા એમની પાચનશક્તિને હાનિ પહોંચાડે છે. એનાથી વિપરિત પરિસ્થિતિ પણ એટલી જ અગત્યની છે; કે જો બાળકનું પાચનતંત્ર નબળું હોય અને એના શરીરમાં ખોરાકનું યોગ્ય પાચન ન થતું હોય તો એના માનસિક સ્વાસ્થ્ય અને વિચારો ઉપર નકારાત્મક અસર જોવા મળે છે. આવામાં બાળકો હતાશા અથવા આક્રમક વિચારસરણી તરફ વળી જાય છે. બાળકોમાં ચીડિયાપણું જોવા મળે છે. વધતા તણાવની સાથે એમની નિર્ણય શક્તિ ઉપર પણ અસર જોવા મળે છે. એટલે કે સામાન્ય લાગતી પાચનને લગતી તકલીફ, જીવનમાં મોટું પરિવર્તન લાવી શકે છે.